Nariadenie Komisie (ES) č. 1410/96
z 19. júla 1996,
ktorým sa čiastočne zrušuje nariadenie (ES) č. 3053/95, ktorým sa menia a dopĺňajú prílohy I, II, III, V, VI, VII, VIII, IX a XI k nariadeniu Rady (EHS) č. 3030/93 o spoločných pravidlách dovozu určitých textilných výrobkov pochádzajúcich z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín [1], naposledy zmenené a doplnené nariadením Komisie (ES) č. 941/96 [2], a najmä na jeho článok 19 v spojení s článkom 17,
keďže prostredníctvom piatej a šiestej zarážky článku 1 nariadenia Komisie (ES) č. 3053/95 [3] sa najprv zmenili a doplnili a potom zrušili prílohy VI a VIa k nariadeniu (EHS) č. 3030/93; keďže toto znenie bolo prijaté v čase, keď na to Komisia podľa článku 19 nariadenia (EHS) č. 3030/93 nebola splnomocnená, pretože Rada v tom čase ešte nerozhodla o tom, či uzatvorí alebo bude dočasne uplatňovať dohody o prístupe na trh, ktoré Komisia dojednala s Indiou a Pakistanom; keďže nariadenie (ES) č. 3053/95 teda obsahuje formálnu chybu, ktorá je dôvodom na jeho zrušenie alebo aspoň čiastočné zrušenie; keďže podľa judikatúry Súdneho dvora, najmä ako je stanovené v jeho rozsudku z 20. júna 1991 v právnej veci C-248/89 Cargill proti Komisii, Zb. rozh. ESD I, s. 2987, je zrušenie protiprávneho aktu prípustné iba vtedy, ak dôjde k nemu v primeranej lehote a ak dostatočne zohľadňuje oprávnené očakávania adresáta právneho aktu vzniknuté jeho vydaním; keďže uplatnenie týchto zásad vyžaduje, aby boli zachované práva adresátov tohto nariadenia, ktoré najmä súvisia s obchodovaním s textilom a ktoré vnikli týmto adresátom na základe nariadenia (ES) č. 3053/95 v čase od 1. januára 1995 do nadobudnutia účinnosti tohto nariadenia; keďže je však potrebné zdôrazniť, že toto zrušenie sa nemôže vykladať ako porušenie ustanovenia článku 20 nariadenia (EHS) č. 3030/93 alebo výnimku z neho, čo stanovuje, že uvedené nariadenie a jeho prílohy "nepredstavuje žiadnu výnimku z ustanovení dvojstranných dohôd, protokolov alebo dojednaní o obchodovaní s textilom, ktoré spoločenstvo uzatvorilo s tretími krajinami uvedenými v prílohe II, alebo z ustanovenia ATC, pokiaľ ide o členov WTO, uvedených v prílohe XI, a ktoré sú vo všetkých sporných prípadoch rozhodujúce";
keďže opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
1. Nariadenie (ES) č. 3053/95 sa zrušuje so spätnou účinnosťou k 1. januáru 1995 vzhľadom na to, že v jeho článku 1 zarážky 5 a 6 menia a/alebo zrušujú prílohy VI a VIa k nariadeniu (EHS) č. 3030/93.
2. Čiastočným zrušením nariadenia (ES) č. 3053/95 uvedeným v odseku 1 zostávajú práva, ktoré ich adresátovi vznikli prijatím uvedeného nariadenia v čase medzi 1. januárom 1995 a nadobudnutím účinnosti uvedeného nariadenia, nedotknuté.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 19. júla 1996